En Puértolas y en Bestué se diz que Chuan Ralla viviba en un esplugón inaccesible de Castillo Mayor. Ixo tamién lo tiene en común con o Silván de Tella, de qui se diz que viviba en a Espluga' Silván en o congosto d'as Devotas, t'an que nomás ell podeba puyar gracias a las suyas mesuras y a una escalera especial d'estacas fendidas en a penya que s'heba feto. Os «arangutans» d'Escuaín y Rebiella tamién viviban en esplugas de Castillo Mayor.